Kui homme toimuksid riigikogu valimised, annaks Reformierakonnale hääle 28 protsenti ja Keskerakonnale 27 protsenti valijatest. Kaja Kallas valiti Reformierakonna esimeheks aprillis ja siis kerkis erakonna toetus 33 protsendile. Pärast seda on Reformierakonna toetus olnud langustrendis - mais oli see 30 protsenti ja nüüd juunis 28 protsenti.

Populaarsuselt kolmandaks parteiks on selgelt tõusnud EKRE, kelle toetus kasvas juunis 18 protsendile. EKRE toetus on olnud tõusutrendis aasta algusest alates. Jaanuaris oli EKRE-l toetajaid 12 protsenti, aprillis 14 ja mais 15 protsenti. Nii kõrge kui juunikuu 18 protsenti pole Turu-uuringute küsitlustes EKRE reiting kunagi varem olnud.

Sotsiaaldemokraatliku erakonna toetus oli juunikuus sarnaselt maiga üheksa protsenti.

Napilt ületaks valimiskünnise parlamendipartidest ka Isamaa (IRL otsustas oma nime muuta Isamaaks 2. juuni suurkogul) viie protsendi suuruse toetusega.

Valimiskünnise alla jääks endiselt Vabaerakond nelja ning Rohelised kahe protsendi suuruse toetusega.